**Funky, anatolsk syrerock farver VEGA**

*Det dansk/tyrkiske orkester, Tuhaf, sender Lill VEGA tilbage til 70'ernes psykedeliske guldalder i Tyrkiet, når de den 18. januar starter syrefesten.*

Det Nørrebro-baserede band, Tuhaf, har siden 2013 spillet deres tyrkise psych-rock, der fusionerer gamle folkesange med moderne budskaber. I de farverige, musikalske kompositioner finder man groovende trommer, rå guitarer og frontkvinden Berrin Bas længselsfulde vokal. Musikken rammer både de vilde og sære fester samt en melankolsk tone af vemod, hjemve og nostalgi.

Bandet udgav for nyligt ep*'*en *Gölgeden* og spillede i 2015 en række koncerter i Istanbul. Bandet er inspireret af den tyrkiske anadolu rock fra 60'erne og 70'erne. Anadolu rock er en fusion af tyrkisk folk og europæisk rockmusik anført af navne som bl.a. Led Zeppelin, The Rolling Stones og The Beatles.

Bandets musikalske udtryk tager afsæt i sorg og længsel. Når Berrin Bas leverer sine lyriske fraser er det med lige dele sorg og stolthed. Selvom sangene oftest tager afsæt i melankolien, er musikken ekstrem dynamisk og livsbekræftende, hvor vokallinjerne bliver vævet smukt ind i de tempofyldte instrumenter.

Bandets skriver numre på både dansk og tyrkisk, da de ønsker at fastholde den danske roots-scenes kultur og traditioner. Guitarist og sangskriver Kristian Haarløv fortæller: *“Det er centralt at projektet Tuhaf holder fast i, og ærer de danske og tyrkiske sangskatte, der begge indeholder en overflod af samfundskritik, beat-poesi, gade-sprog og højstemt tusindårslyrik.”*

Tuhafs eksperimenter bunder i et bredt kendskab til rødderne. Musikken sender associationer afsted til navne som Gaye Su Akyol og hollandske Altin Gün, men blander traditionerne ind i et farverigt klæde af hiphopsamples og vilde funkrytmer.

**Fakta om koncerten:**

Tuhaf (DK)

Lørdag d. 18. januar kl. 21.00

Lille VEGA, Enghavevej 40, 1674 København V

Billetpris: 140 kr. + gebyr

Billetsalget starter i dag via vega.dk og Ticketmaster.